Framkvæmdir standa þessa dagana yfir í Ólafsvíkurkirkju . Verið er að mála kirkjuna að innan með öllu sem því fylgir . Það er Kristján Sævarsson hjá KS málun sem sér um verkið ásamt þeim Hallgrími Jökli Jónassyni , Jóni Veigari Ólafssyni og Sævari Þórjónssyni . Er þetta í þriðja skiptið sem Sævar málar kirkjuna en hún var síðast máluð fyrir 22 árum og þá af honum . Þá var allt rúllað en núna er allt sprautað . Svona verkefni er ekki hrist fram úr erminni enda veggir háir og ekki auðvelt að komast að þeim alls staðar . Þurfti því að fá lyftu til að auðvelda verkið en síðast þegar kirkjan var máluð var notaður tvöfaldur stillans . Lyftan sem notuð er í verkið er tvö tonn að þyngd og 17 metra há . Þurfti að fá þá hjá Þorgeiri ehf. til að hífa lyftuna upp til að koma henni inn í kirkjuna . Sævar áætlar að verkið takið tvær vikur og að í það fari 300 lítrar af efnum og 500 fermetrar af plasti sem notað er til að breyða yfir þau svæði sem verja þarf . Segja má að löngu sé komin tími á að mála kirkjuna þar sem hún ætti að vera máluð á 15 ára fresti , að sögn Sævars . Farið var í söfnun og stendur hún enn yfir . Þeir sem vilja leggja þessu málefni lið geta lagt inn á söfnunarreikninginn : 0194-05-401286 kt : 500269-4999 .